
Studii de muzicologie de Liliana Gherman 


LAURA OTILIA VASILIU, Prof. univ. dr. 
Universitatea Naţională de Arte „George Enescu” Iaşi 
ROMÂNIA: 


Liliana Gherman (n.1939) este un nume de notorietate în critica muzicală 
din România, autoarea activând ca profesor la Universitatea Naţională de Arte 
„George Enescu” din Iasi. Prin scrierile sale, s-a integrat cu deplină identitate în 
stilul generației de muzicologi români, dintre care trebuie să-i amintim pe Elena 
Zottoviceanu, Clemansa Liliana Firca, Gheorghe Firca, Grigore Constantinescu. 
Asociind în mod fericit activitatea de profesor de Forme muzicale cu aceea de 
muzicolog-analist, Liliana Gherman a publicat studii științifice de înaltă rigoare 
profesională, descifrând tehnici componistice moderne şi promovând creații 
românești contemporane, prin metode analitice avansate. 

Cartea pe care o comentăm, intitulată autoreflexiv Zăbave analitice, 
cuprinde un grupaj de studii muzicologice publicate pe parcursul anilor 1973- 
1993, studii ce reflectă nivelul înalt de performanță profesională și științifică a 
autoarei. Având un binevenit rol de restituire, volumul întregeşte imaginea 
actuală a specialistului Liliana Gherman, mult mai cunoscută în calitate de 
critic muzical, atât în perioada amplă a activității neîntrerupte de autor de 
cronici — 1966-1995, cât si ulterior, prin republicarea acestora în cele trei 
volume Dimensiuni ale creaţiei si interpretării (Editura Artes, 2003; 2011). 

Liliana Gherman este o voce distinctă a scrisului despre muzică la Iasi, în 
România, datorită stilului si atitudinii, create de influențarea reciprocă a criticii 
şi muzicologiei analitice. În critică, a tins către obiectivitate, iar în 
muzicologie, eul receptor a fost mereu prezent. Astfel, cronica Lilianei 
Gherman este un document istoric în care poți să ai deplină încredere, iar 
studiul de muzicologie nu rămâne doar un titlu academic obligatoriu, ci o 
lectură trăită ce luminează, deschide. Dacă în activitatea sa de critic muzical, a 
reușit să se impună într-un mediu cultural unde publicistica de profil avea deja 
o istorie şi o reprezentare largă (George Pascu, Mihail Cozmei, Paula Bălan, 
Melania Botocan, Dora-Maria David ş.a.), în universul studiilor analitice, al 
muzicologiei ştiinţifice, a edificat un punct de pornire, un model pentru 
gândirea si cercetarea ieșeană. 

Anii în care Liliana Gherman a elaborat primele studii de analiză 
muzicală au fost şi anii de dezvoltare a domeniului în România, zonă de 
manifestare muzicologică susținută de revistele de specialitate ale timpului: 
Muzica, Studii de muzicologie (Bucureşti), Lucrări de muzicologie (Cluj- 

Napoca), Scrieri de muzicologie (Iasi). După 1970, se deschisese si în ştiinţa 
naţională perioada de transformare a concepției asupra textului muzical sub 
influenţa structuralismului şi a semiologiei de influenţă franceză. Peste timp, 
când generaţia mea a descoperit concepţia şi metoda de analiză a lui J. J. 
Nattiez, am rămas uimiti că singura deţinătoare la Iasi a celebrei sale lucrări 
Fondements d'une semiologie de la musique (Paris, 1975) era Liliana 
Gherman. 

Orientarea sa activă către descoperirea unei tehnici riguroase şi adecvate 
înțelegerii partiturii poate fi explicată și prin influenţa maeștrilor din perioada 
studiilor la Conservatorul din Bucureşti, 
dintre care ii amintim pe Stefan Je 
Niculescu, Aurel Stroe, Alexandru Liliana Gherman 
Pascanu, Dinu Ciocan — toți având deja 
preocupări în înțelegerea structurilor 
muzicale, în analiza muzicii 
contemporane. Alăturându-se 
muzicienilor de la Conservatorul „George 
Enescu”, Liliana Gherman a contribuit la 
modernizarea gândirii privind arta sonoră, 
împreună cu Vasile Spătărelu, Anton 
Zeman, Sabin Păutza — tinerii compozitori 
şi profesori ai anilor '70. Activitatea sa 
îndelungată de redactor al revistelor 
ştiinţifice Scrieri de muzicologie (1973- 
1986) si Artes (1995-2010) a contribuit, în 
bună parte, la înnoirea stilului 
muzicologic ieşean, la avansarea pe 
treptele rigorii a cerinţelor de originalitate ştiinţifică. 

Cele nouă studii cuprinse în volum reflectă varietatea preocupărilor de 
cunoaștere ale autoarei. Ne vom referi, mai întâi, la cercetările asupra 
muzicologiei însăşi. Problematica analizei si formelor muzicale în scrierile lui 
Titus Cerne (1986) este o cercetare istoriografică relevantă privind contribuția 
profesorului ieşean (1859-1910) la fundamentarea terminologiei și 
conținuturilor artei culte europene în limba română, prin cele două volume ale 
Dicţionarului de muzică păstrate din uriaşa sa muncă de cercetare. Constantin 
Brăiloiu, exeget al muzicii clasice si romantice (1993), analiză elaborată de 
Liliana Gherman după bogata experienţă de cronicar, încununată cu Premiul 
Criticii Muzicale (1991), este un comentariu rafinat şi profund, subliniind 
calitățile excepționale de hermeneut ale lui Constantin Brăiloiu. 

Surprinzătoare pentru imaginea consacrată a muzicologului Liliana 
Gherman este investigația muzicii vechi polifonice în studiul Motetul secolului 
XIII. Câteva consideraţii asupra structurii si formei (1976). Regăsim profilul 

autoarei în procesul căutării semnelor unei gândirii constructive în tipologia 
componistică primară. 

Admiratia si ataşamentul față de Alexandru Pascanu, reflectate în cele 
patru titluri dedicate, sunt exprimate cu sinceritate: „nu există lucrare, 
indiferent de dimensiuni, care să nu aibă relief expresiv, aşa după cum nu 
există lucrare care, în urma detalierii analitice, să nu dezvăluie fațete diverse 
ale măiestriei componistice, reflex atât al gândirii conștiente, cât şi al intuiției” 
(Gherman, 2019, p. 119). Selectând lucrarea Alexandru Pascanu: Piesa 
simfonică „ln memoriam” (1977), observăm că deciziile autoarei privind 
forma se sprijină în egală măsură pe strategiile componistice si de receptare 
muzicală. Analiză foarte detaliată „nu s-a dorit, în ciuda aparentelor, o 
autopsie, ci observarea atentă a unui organism muzical în manifestările sale 
vitale” (Gherman, 2019, p. 83). La polul opus, textul Alexandru Pașcanu: ,, Pro 
Humanitate” (1987) ne încântă prin frumuseţea literară şi sugestivitatea 
interpretării semantice. 

Studiul Sabin Pautza: Cantata ,,COLUMNE” pentru cor si orchestră pe 
versuri de Vasile Filip (1978) ofera o analiza model ce combina comentariul 
hermeneutic pe direcția relației text — muzică cu prezentarea limbajului 
componistic în manieră structuralistă, urmărind raportul detaliu-intreg. 
Coerenta, elocventa si originalitatea dramaturgiei enesciene sunt demonstrate 
printr-o analiză semiotica riguroasă în studiul GEORGE ENESCU -— o lucrare 
mai putin cunoscută: Prima Sonata pentru pian şi violoncel (1983). 
Particularități stilistice şi de tehnică armonică sunt edificate prin codificări şi 
reprezentări grafice deosebit de detaliate. 

Muzicologia semnată de Liliana Gherman, aşa cum reiese din acest prim 
volum de studii, are câteva particularități maximale: este o muzicologie 
culturală, referentiala, este în aceeași măsură metodică şi reflexivă si, mai 
ales, este muzicologie fundamentală, cercetarea temelor fiind în premieră sau 
oferind contribuții avansate la cunoașterea lor. Sunt valori ale cercetării 
muzicale pe care le redescoperim ciclic. 

